b'\n_START_ARTICLE_\nPaulis Sokolovskis\n_START_PARAGRAPH_\nPaulis Sokolovskis (vok. Paul Ernst Emil von Sokolowski; rus. \xd0\x9f\xd0\xb0\xd0\xb2\xd0\xb5\xd0\xbb \xd0\xad\xd0\xbc\xd0\xb8\xd0\xbb\xd1\x8c\xd0\xb5\xd0\xb2\xd0\xb8\xd1\x87 (\xd0\x95\xd0\xbc\xd0\xb5\xd0\xbb\xd1\x8c\xd1\x8f\xd0\xbd\xd0\xbe\xd0\xb2\xd0\xb8\xd1\x87) \xd0\xa1\xd0\xbe\xd0\xba\xd0\xbe\xd0\xbb\xd0\xbe\xd0\xb2\xd1\x81\xd0\xba\xd0\xb8\xd0\xb9; 1860\xc2\xa0m. liepos 6 d. Raunoje, Lifliandijos gubernija, Rusijos imperija\xc2\xa0\xe2\x80\x93 1934\xc2\xa0m. lapkri\xc4\x8dio 16 d. Kaune, Lietuvos Respublika)\xc2\xa0\xe2\x80\x93 i\xc5\xa1 Baltijos vokie\xc4\x8di\xc5\xb3 kil\xc4\x99s Rusijos imperijos, Ukrainos, Vokietijos imperijos, Latvijos Respublikos ir Lietuvos Respublikos teisininkas. Pedagogas ir \xc5\xa1vietimo valdininkas.\n_START_SECTION_\nBiografija\n_START_PARAGRAPH_\nGim\xc4\x97 ir augo evangelik\xc5\xb3 liuteron\xc5\xb3 pastoriaus Ernsto Johano Georgo Sokolovskio (1833\xe2\x80\x931899) \xc5\xa1eimoje. Pirmin\xc4\xaf i\xc5\xa1silavinim\xc4\x85 \xc4\xafgijo \xc5\xa1eimoje, 1872\xe2\x80\x931878 m. mok\xc4\x97si Rygos gubernijos gimnazijoje. 1879\xe2\x80\x931884 m. studijavo teis\xc4\x99 Dorpato universitete, u\xc5\xbe parodytas \xc5\xbeinias 1883 m. apdovanotas aukso medaliu. Auk\xc5\xa1t\xc4\x85j\xc4\x85 mokykl\xc4\x85 baig\xc4\x97 teis\xc4\x97s kandidato laipsniu._NEWLINE_Dirbo advokatu Maskvoje ir (nuo 1887 m.) Rygoje. 1888\xe2\x80\x931890 m. Berlyno universitete sta\xc5\xbeavosi rom\xc4\x97n\xc5\xb3 teis\xc4\x97s srityje. 1891 m. Hal\xc4\x97s universitete apgyn\xc4\x97 magistrin\xc4\x99 disertacij\xc4\x85 ir tais pa\xc4\x8diais metais prad\xc4\x97jo dirbti Rusijos imperijos Liaudies \xc5\xa1vietimo ministerijoje. Dorpato universitete apgyn\xc4\x99s rom\xc4\x97n\xc5\xb3 teis\xc4\x97s magistro darb\xc4\x85, paskirtas privatdocentu \xc4\xaf Kijevo universitet\xc4\x85. 1894 m. Charkovo universitete apgyn\xc4\x99s teis\xc4\x97s moksl\xc5\xb3 daktaro disertacij\xc4\x85, 1895 m. Kijevo universiteto Rom\xc4\x97n\xc5\xb3 teis\xc4\x97s katedroje tapo ordinariniu profesoriumi. Nuo 1896 m. d\xc4\x97st\xc4\x97 Maskvos universitete, o nuo 1906 m. \xe2\x80\x93 Berlyno universitete. _NEWLINE_1908 m. gr\xc4\xaf\xc5\xbeo \xc4\xaf Rusijos imperij\xc4\x85 ir buvo paskirtas Charkovo \xc5\xa1vietimo apygardos vadovu. 1909 m. jam buvo suteiktas tikrojo valstyb\xc4\x97s patar\xc4\x97jo laipsnis. 1913 m. buvo pasi\xc5\xb3stas keturi\xc5\xb3 m\xc4\x97nesi\xc5\xb3 komandiruot\xc4\x97n \xc4\xaf Sibir\xc4\x85 ir Tolimuosius Rytus \xe2\x80\x93 revizavo \xc5\xa1vietimo \xc4\xafstaigas. Prasid\xc4\x97jus Pirmojam pasauliniam karui buvo apkaltintas provoki\xc5\xa1komis pa\xc5\xbei\xc5\xabromis ir 1915 m. tur\xc4\x97jo pareigas palikti._NEWLINE_Susidarius galimybei, i\xc5\xa1vyko gyventi \xc4\xaf Nepriklausomyb\xc4\x99 paskelbusi\xc4\x85 Latvij\xc4\x85. 1919 m. suformuotoje Andrievo Niedros vyriausyb\xc4\x97je buvo paskirtas teisingumo ministru. 1921\xe2\x80\x931926 m. Rygoje vadovavo priva\xc4\x8diai auk\xc5\xa1tajai mokyklai \xe2\x80\x9eHerderio institutas\xe2\x80\x9c. 1925\xe2\x80\x931933 m. renkamas Latvijos vokie\xc4\x8di\xc5\xb3 teisinink\xc5\xb3 draugijos pirmininku, 1926\xe2\x80\x931933 m. \xe2\x80\x93 Bavarijos moksl\xc5\xb3 akademijos Tarybos nariu. 1933 m. pakviestas d\xc4\x97styti civilin\xc4\x99 teis\xc4\x99 Vytauto Did\xc5\xbeiojo universitete Kaune._NEWLINE_Buvo ved\xc4\x99s Marij\xc4\x85 fon Stvolinskaja\xe2\x80\x93Vogau, su ja susilauk\xc4\x97 trij\xc5\xb3 vaik\xc5\xb3. \xc5\xa0eima kur\xc4\xaf laik\xc4\x85 gyveno \xc5\xbemonos kraitiniame Zaub\xc4\x97s dvare (dab. C\xc4\x97si\xc5\xb3 raj.).'